RKL 2018–2019 m. sezonas
RKL 2018–2019 metų sezonas – 14-asis lygos sezonas, kuriame dalyvavo 43 klubai. Pajėgesniame A divizione žaidė 16 ekipų, o po reguliariojo sezono į atkrintamąsias pateko 12 geriausių. Čempionės titulą ir teisę žaisti Nacionalinėje krepšinio lygoje (NKL) iškovojo Šilalės „Lūšis“. B divizione grumsėsi 27 kolektyvai regioniniu principu, padalinti į du pogrupius A ir B. Po reguliariojo sezono 4 geriausios abiejų grupių komandos iškovojo tiesioginį kelialapį į aštuntfinalį, tuo tarpu 5-12 vietas užėmusios ekipos kovą pradėjo nuo šešioliktfinalio. Vasarą RKL bendruomenė neteko 4 komandų: Gargždų SC perėjo į NKL, A divizione nebežaidė Trakų KK „Trakai", tuo tarpu B divizione nebedalyvavo Sedos „Sedula" ir Kauno „Xiaomi-Tornado KM". Tačiau prie lygos prisijungė 8 naujos ekipos: Raseinių „Raseiniai", Mažeikių SC-„Dubgiris", Molėtų KK „Molėtai", Užpalių „Užpaliai", Gargždų SC-„Led Head", Joniškio „Saned", Plungės sporto ir rekreacijos centras ir Kauno „Žalgiris-3" komanda.